Ministerul Educației este preocupat de plecarea din țară, de obicei la muncă în alte state UE, a românilor cu studii superioare și nu exclude ca, "în măsura în care va fi posibil", să fie puse în dezbatere măsuri care să impună absolvenților de studii superioare beneficiari de locuri subvenționate de la bugetul de stat să lucreze în România o perioadă egală cu cea a studiilor superioare subvenționate de stat. O astfel de propunere a fost inclusă și de Academia Română în "Strategia de dezvoltare a României pentru următorii 20 de ani". Totodată, și președintele PSD, Liviu Dragnea, a afirmat recent că unii oameni de afaceri i-au semnalat că se confruntă cu un deficit de specialiști, inclusiv din cauza plecării din țară a absolvenților de studii superioare școliți pe banii statului.

În luna februarie, la momentul la care Academia a avansat ideea ca absolvenții de facultate să fie obligați să muncească în țară pe o durată cel puțin egală cu cea a studiilor universitare bugetate, restituind astfel banii cheltuiți de stat pe anii de facultate, reprezentanții studenților au acuzat practici totalitare, arătând că absolvenții din România trebuie să fie lăsați să se angajeze oriunde în Spațiul european după terminarea facultății, pe o piață a muncii liberă.

Ministerul de resort, într-un document redactat recent și prezentat acum de Profit.ro, arată că introducerea acestei condiționări a absolvenților care au studiat pe locuri subvenționate de la bugetul de stat, mai exact fără plată, poate fi efectuată prin modificarea Legii educației 1/2011, semnalând că astăzi, pentru a beneficia de finanțare de la bugetul de stat, legislația românească nu impune studenților alte constrângeri în afara performanței academice.

Poziția a fost formulată după ce ministerul a fost abordat, la nivel politic, cu ideea (prezentată mai jos) a introducerii unui contract pe care studenții aflați pe locuri subvenționate de stat să-l semneze la începerea studiilor și prin care să accepte această condiționare:

În documentul citat, Ministerul Educației avansează un răspuns diplomatc, dar în care nu exclude categoric obligarea studenților de a rămâne în țară la finalizarea studiilor, apreciind că poate exista o discuție pe această temă "în măsura în care va fi posibil".

Unul dintre domeniile în care este simțită cel mai acut plecarea din țară a noilor absolvenți este cel medical. Astfel, mulți absolvenți de studii superioare cu acest profil aleg să plece din țară pentru salariile mult mai mari din alte state UE, cum ar fi Germania sau Franța. Alte motive puternice care determină plecarea medicilor care deja profesează sunt corupția, birocrația și lipsa unor condiții decente în multe dintre spitalele din România.

Din acest motiv, în urmă cu numai câteva zile, Parlamentul a adoptat majorarea vârstei de pensionare în cazul tuturor medicilor, care nu se vor putea pensiona mai devreme de 67 ani. Ministerul Sănătății i-a convins pe deputați, de care depinde decizia, să fie de acord cu menținerea medicilor mai mult timp la muncă, din cauza deficitului de personal din sistem.

Președintele PSD, Liviu Dragnea, s-a aflat săptămâna trecută în vizită în județul Hunedoara, împreună cu premierul Mihai Tudose. Printre problemele semnalate în discuții de oamenii de afaceri din Hunedoara a fost și deficitul de specialiști creat de plecarea din țară a absolvenților de studii superioare, cei mai mulți beneficiari ai unor locuri

"Mulți dintre ei (oamenii de afaceri, n.r.) nemulțumiți că statul român a investit ani de zile în niște specializări, în studenți care au devenit medici, ingineri ... și după ce statul român a cheltuit, ei pleacă din țară. Se simțeau frustrați, pentru că ar avea nevoie de astfel de specialiști în domeniile lor", a spus atunci Dragnea.